তাঁর সম্পর্কে সাধারণ মানুষের ধারণা তৈরি হয়েছে বেশির ভাগটাই গসিপ কলাম পড়ে। ফলে আসল মানুষটা সম্পর্কে খুব একটা স্পষ্ট ধারণা তৈরি হওয়ার নয়। তাই নিজের পরিচয় নিজেই দিলেন একজন স্টোরিটেলার হিসেবে। বললেন গল্প বলার স্টার্টআপ আছে তাঁর। অগমেন্টেড রিয়ালিটি আর ভার্চুয়াল রিয়ালিটি নিয়ে দারুণ আগ্রহ। ফিল্ম সংক্রান্ত নতুন স্টার্টআপ KWAN এর কথাও জানালেন রানা দাগ্গুবাটি। গল্প বলাটাই আসলে ওর কাজ। বলছিলেন, সিনেমার পর্দাই বলুন আর অ্যানিমেশন, কিংবা অগমেন্টেড আর ভার্চুয়াল রিয়ালিটি সবেতেই গল্প বলাটাই রানার কাজ। তেলেগু সিনেমার বিখ্যাত পরিবারের ছেলে রানা। বছর তেত্রিশের রানা, বছর বারো আগে ভিস্যুয়াল এফেক্টের একটি কোম্পানি খোলেন। নাম দেন স্পিরিট মিডিয়া প্রাইভেট লিমিটেড। আশিটিরও বেশি সিনেমায় স্পেশাল এফেক্টের কাজ করেছে তাঁর সংস্থা। থালাইভা রজনীকান্ত অভিনীত শিবাজি থেকে শুরু করে কমল হাসানের দশাবতারম। এমনকি ভারতীয় সিনেমার সব থেকে চর্চিত বাহুবলীর স্পেশাল এফেক্টের কাজও করেছে তাঁর সংস্থা। ফলে রানার হাতযশ ছাড়া প্রভাসের জয় অসম্ভব ছিল। খুব সম্প্রতি তিনি অ্যাপস্টার তৈরি করেছেন। বিশ্বের প্রথম সিনেমার প্রোমোশনে অগমেন্টেড রিয়ালিটির ব্যবহার করল অ্যাপস্টার। রানার ছবি 'নেনে রাজু নেনে মন্ত্রী'-ই ছিল এই অ্যাপস্টারের প্রথম প্রোমোশনের ছবি।